જેમ જેમ આપણે આ પ્રકૃતિનો અભ્યાસ કરતા જઈએ છીએ તેમ તેમ તેના અચરજ ભર્યા રહસ્યો આપણી નજર સમક્ષ ઉઘડતા જાય છે. આ આખીએ રચના એવી રીતે ગોઠવાણી છે કે જાણે તે સ્વયં ચાલતી રહેતી હોય તેમ લાગે. જેમ કે પૃથ્વિ અને ગ્રહો ફર્યા કરે, નવા જીવો જન્મતા રહે, જન્મેલા જીવો ઉછરતા રહે, ઉછરતા જીવો વિકસતા રહે, ફરી પાછા નવા જીવોને જન્મ આપતા રહે અને પોતાનું કાર્ય પુરુ કરીને અતિતમાં ઓગળતા રહે. આવા અનેક ચક્રો પ્રકૃતિમાં સતત ચાલતા રહે છે. શાસ્ત્રોની ભાષામાં તેને યજ્ઞો કહ્યા. કોઈ યજ્ઞકુંડમાં અગ્નિ પેટાવીને ઉપયોગી દ્રવ્યો બાળી નાખવા તે યજ્ઞ નથી. બ્રહ્મા એટલે કે હિરણ્યગર્ભ એટલે કે સૃષ્ટિનું પ્રથમ કાર્ય કે જેને શાસ્ત્રો આ બ્રહ્માંડના કર્તા કહે છે આપણે તેને કાર્યબ્રહ્મ પણ કહી શકીએ તે કાર્યબ્રહ્મ દ્વારા આવા અનેક ચક્રો અને અનેક યજ્ઞો નિર્માણ થયા છે. અને સહુ કોઈએ આ યજ્ઞમાં પોતાના ભાગે આવેલ કાર્ય કરવાનું છે એટલેકે સહકાર આપવાનો છે અને પરીણામે ઉત્પન્ન થતા ફળમાં સહુને ભાગ વહેંચી આપવામાં આવે જે ક્યારેક હિંસા જેવો લાગે અને ક્યારેક હિંસા વગરનો પણ હોય. પણ આ સતત ચાલતી પ્રક્રીયા ઘણી જ રહસ્યમય છે અને તેના રહસ્યો ઉકેલવાની અને જાણવાની તથા માણવાની મજા લેવા જેવી છે.